ก.แรงงานลุยพื้นที่ EEC หารือหน่วยงานเกี่ยวข้องร่วมขับเคลื่อนศูนย์บริหารแรงงานเขตพัฒนาพิเศษภาคตะวันออก  รองรับความต้องการแรงงาน สร้างความมั่นใจนักลงทุน
รมว.แรงงาน ประชุมหารือหน่วยงานที่เกี่ยวข้องบูรณการขับเคลื่อนศูนย์บริหารแรงงานเขตพัฒนาพิเศษภาคตะวันออก  รองรับความต้องการแรงงาน สร้างความมั่นใจนักลงทุนในพื้นที่อีอีซี



พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน เป็นประธานการประชุมหารือเพื่อขับเคลื่อนการดำเนินงานศูนย์บริหารแรงงานเขตพัฒนาพิเศษภาคตะวันออก ณ ห้องประชุม ศ.นิคม จันทรวิทุร อาคารกระทรวงแรงงาน โดยกล่าวว่า การประชุมในวันนี้มีวาระสำคัญเพื่อรับทราบความก้าวหน้าเกี่ยวกับการบริหารแรงงานในเขตพัฒนาพิเศษภาคตะวันออก และการวางแผนการผลิตและพัฒนากำลังแรงงาน รวมทั้งการพิจารณาการตั้งศูนย์บริหารแรงงานเขตพัฒนาพิเศษภาคตะวันออก และการบูรณาการระหว่างกระทรวงแรงงานกับหน่วยงานที่เกี่ยวข้อง รัฐบาลได้กำหนดให้จัดตั้งจังหวัดชลบุรี ฉะเชิงเทรา และระยอง เป็นพื้นที่เขตเศรษฐกิจพิเศษภาคตะวันออก (EEC) โดย พล.อ.ประยุทธ์ จันทร์โอชา นายกรัฐมนตรี ได้มีข้อสั่งการเมื่อวันที่ 11 เม.ย.60 ให้กระทรวงแรงงานเป็นหน่วยงานหลักร่วมกับกระทรวงอุตสาหกรรม สำนักงานคณะกรรมการพัฒนาการเศรษฐกิจและสังคมแห่งชาติ บีโอไอ และหน่วยงานที่เกี่ยวข้องจัดทำฐานข้อมูลแรงงานที่มีอยู่ในปัจจุบัน และประมาณการความต้องการแรงงานในสาขาต่าง ๆ ของอุตสาหกรรมเป้าหมายในพื้นที่ EEC ซึ่งกระทรวงแรงงานได้ขับเคลื่อนการดำเนินงานของศูนย์บริหารแรงงานเขตพัฒนาพิเศษภาคตะวันออก โดยมีเป้าหมายหลัก คือ ขับเคลื่อนการพัฒนาเขตเศรษฐกิจพิเศษภาคตะวันออกเสริมสร้างความมั่นใจในด้านความพร้อมแก่นักลงทุน
 


ขณะที่ ศูนย์บริหารแรงงานเขตพัฒนาพิเศษภาคตะวันออก มีภารกิจในการบริการจัดหางาน ตรวจลงตราและอนุญาตทำงาน พัฒนาทักษะฝีมือแรงงาน คุ้มครองแรงงานและสิทธิประโยชน์ประกันสังคม โดยได้เตรียมความพร้อมข้อมูลพื้นฐานด้านแรงงานในการขับเคลื่อนเขตพัฒนาพิเศษภาคตะวันออก เตรียมความพร้อมของกำลังคนตามความต้องการของสถานประกอบการ ซึ่งปัจจุบันพื้นที่ EEC มีความต้องการแรงงาน ณ เดือนกันยายน 2561 จำนวนกว่า 14,000 อัตรา จากสถานประกอบการ 1,011 แห่ง ส่วนแนวโน้มความต้องการแรงงานช่วง 5 ปี (2560-2564) ใน 10 อุตสาหกรรมเป้าหมายในระยะกลางและระยะยาวนั้นอยู่ที่ประมาณ 177,000 คน